Messier 68
Messier 68 (ka M68 ja NGC 4590) on kerasparv, mis asub Hüdra tähtkujus. Parve avastas 1780. aastal Charles Messier. M68 asub Maast 33 600 valgusaasta kaugusel ja tiirleb ümber Linnutee, ekstsentrilisusega 0,5. Parve orbiit viib selle galaktika keskmest kuni 100 000 valgusaasta kaugusele. Messier 68 on üks metallivaesemaid kerasparvi, mis tähendab, et peale vesiniku ja heeliumi on seal muid keemilisi elemente vähe. 2015. aasta seisuga on parvest leitud 50 muutlikku tähte, millest 28 tuvastas Ameerika Ühendriikide astronoom Harlow Shapley aastatel 1919–1920.